《和子仪巡捕蝗》
宋代·黄庶

天子辍霖雨，兹来泽东民。
威声先公至，暴攘客四邻。
下车坐无事，懲劝裨秋春。
物价以日减，囷仓饱新陈。
俗愚其何知，蝗来遏公仁。
所至不为灾，群飞乱烟云。
公虑种吾土，且为沴气根。
计丁立捕法，官行劳其勤。
老幼千里眉，朝蹙夕已伸。
我知公之德，由此碑齐人。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。